ครม.เว้นค่าธรรมเนียมธุรกิจ “โรงแรม” อีก 2 ปี ถึงมิ.ย.67
ครม. ขยายเวลายกเว้นค่าธรรมเนียมธุรกิจโรงแรมต่ออีก 2 ปี ถึง 30 มิ.ย.67 จากเดิมจะสิ้นสุด 30 มิ.ย.65
ครม. ขยายเวลายกเว้นค่าธรรมเนียมธุรกิจโรงแรมต่ออีก 2 ปี ถึง 30 มิ.ย.67
5 ก.ค. 2565

นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบหลักการร่างกฎกระทรวงยกเว้นค่าธรรมเนียมสำหรับการประกอบธุรกิจโรงแรม พ.ศ. … โดยสาระสำคัญ เป็นการให้ยกเว้นค่าธรรมเนียมประกอบธุรกิจโรงแรมปีละ 40 บาท/ห้องพัก เป็นเวลา 2 ปีตั้งแต่ 1 กรกฎาคม 65 – 30 มิถุนายน 67 จากที่กฎกระทรวงยกเว้นค่าธรรมเนียมสำหรับการประกอบธุรกิจโรงแรมพ.ศ. 63 จะสิ้นสุดผลใช้บังคับในวันที่ 30 มิถุนายน 65 ทั้งนี้ เพื่อให้การช่วยเหลือเยียวยาผู้ประกอบธุรกิจโรงแรมที่ได้รับผลกระทบทางเศรษฐกิจมีความต่อเนื่อง
ทั้งนี้โฆษกประจำสำนักนายกรัฐมนตรี กล่าวเพิ่มเติมว่า แม้ปัจจุบัน จะมีมาตรการผ่อนคลายกิจการ/กิจกรรมหลายอย่างให้สามารถบริการได้ แต่เนื่องจากการฟื้นตัวทางเศรษฐกิจอาจต้องใช้ระยะเวลาไปอีกระยะหนึ่ง และแม้ว่ามาตรการในการช่วยเหลือเยียวยาผู้ประกอบธุรกิจโรงแรมดังกล่าว จะทำให้ภาครัฐสูญเสียรายได้เฉลี่ยประมาณปีละ 24,893,080 บาท แต่สามารถลดภาระค่าใช้จ่ายของผู้ประกอบธุรกิจโรงแรมจะที่ต้องชำระค่าธรรมเนียมประกอบธุรกิจโรงแรม คิดเป็นเงินจำนวน 47,354,200 บาท
“เป็นการช่วยบรรเทาความเดือดร้อน ลดภาระค่าใช้จ่ายของผู้ประกอบธุรกิจโรงแรมที่ยังได้รับผลกระทบจากสถานการณ์การแพร่ระบาดของโรคติดเชื้อไวรัส โควิด-19″ นายธนกร กล่าว